跋明皇貴妃並馬圖
作者：陸文圭
朝代：宋

paragraphs: 聲殘玉笛梨花月，笑指驪泉浴香雪。
宣來天駟玉花驄，醉僛金勒摇東風。
阿環並轡微相顧，一點芳心倩鶑訴。
五溪老奴侍鞍側，招摇先入華清路。
行幸東西春復秋，那知憂樂兩相酬。
朝元警蹕猶清道，胡馬長嘶出薊幽。
猿聲霜冷巴山曉，錦襪遺香清渺渺。
南內凄凉稀進御，海雲空闊蓬萊小。
淚濕花容春雨餘，縱有丹青畫不如。